**Javne dediščinske ustanove in digitalna preobrazba**

Dr. Jelka Pirkovič, Ministrstvo za kulturo, Direktorat za kulturno dediščino

Oktober 2020

V večini slovenskih mestnih središč domujejo po štiri javne dediščinske ustanove: muzej, knjižnica, služba varstva (nepremične) kulturne dediščine in arhiv. Slednji sta v naši ureditvi neposredno del državne javne uprave, medtem ko sta prvi dve običajno medobčinska javna zavoda, ki pa sta v dobršnem delu financirana iz državnega proračuna. V Novem mestu so to Dolenjski muzej, Knjižnica Mirana Jarca, Območna enota Zavoda za varstvo kulturne dediščine Slovenije in enota Zgodovinskega arhiva Ljubljana ya Dolenjsko in Belo Krajino. V tem kratkem prispevku bom govorila le o digitalizaciji premične in nepremične kulturne dediščine in ne o arhivih in knjižničnem gradivu.

Grobo rečeno, je pri nas za digitalizacijo in z njo povezano informacijsko podporo v prvi vrsti odgovorna država. Tega smo se na Ministrstvu za kulturo zavedali že v obdobju 2004-2008, ko smo aktivno sodelovali pri pripravi Strategije informacijske družbe Si 2010 (sprejeti 2007 <http://www.arhiv.mvzt.gov.si/fileadmin/mvzt.gov.si/pageuploads/pdf/informacijska_druzba/si2010.pdf> ). Za njeno uresničevanje je bilo v proračunu Ministrstva za kulturo namenjenih precej sredstev, obetali pa smo si tudi, da bodo za digitalizacijo kulturne dediščine na voljo še sredstva iz evropskih strukturnih skladov.

Žal se takrat zastavljeno delo v nadaljnjih letih ni načrtno nadaljevalo. Strukturna sredstva so se preko javnih razpisov namenjala predvsem nosilcem zunaj kroga javnih dediščinskih ustanov, deloma z utemeljitvami, da te ustanove niso sposobne izvajati velikih projektov digitalizacije. Proračunska sredstva pa so se začela po eni strani leto za letom zmanjševati in po drug strani preusmerjati na financiranje dejavnosti nevladnih organizacij, na primer za delovanje njihovih spletnih strani in ne za digitalizacijo kulturnih vsebin. Vse to je povzročilo, da so v zadnjem desetletju javne dediščinske ustanove v Sloveniji še povečale zaostanek za razvojem digitalizacije v večini primerljivih evropskih držav. To lahko dobro ponazorimo s pristopom, ki ga razvija hrvaško ministrstvo kulture preko javnega zavoda Muzejski dokumentacijski center. Center podpira po enotnih standardih izvajano digitalizacijo muzejskih zbirk in njihovo nadgradnjo v obliki vizualnih razstav, predvsem pa upravlja skupni muzejski portal (Hrvatski muzeji i zbirke online, <https://hvm.mdc.hr> ) in vodi medinstitucionalno digitalizacijo kulturne dediščine, kot na primer v projektu Digitalna dediščina Istre (<http://idb.arhivpro.hr> ), pri katerem sodelujeta dva muzeja, dva državna arhiva in univerzitetna knjižnica iz Pule. Pri nas smo na podlagi Zakona o varstvu kulturne dediščne (2008, <http://pisrs.si/Pis.web/pregledPredpisa?id=ZAKO4144> ) sicer znotraj Narodnega muzeja Slovenije ustanovili Službo za premično dediščino in muzeje (<https://www.nms.si/si/muzej/spdm> ), ki pa se zaradi nezadostne finančne in kadrovske podpore, pa tudi zaradi nepripravljenosti na sodelovanje s strani muzejev ni razvila v smer, ki so jo ubrali na Hrvaškem. Tako v Sloveniji dvanajst let po sprejetju Zakona o varstvu kulturne dediščine nimamo niti registra premične dediščine niti enotnega pristopa k digitalizaciji muzejskih zbirk.

Nekoliko bolje se je razvijal tisti del digitalizacije in informatizacije, ki je vezan na register nepremične in nesnovne kulturne dediščine. Oba registra že od vsega začetka vodi neposredno Ministrstvo za kulturo. Res pa je, da je pri obeh registrih v ospredju predvsem podpora evidentiranju dediščine in upravnim procesom v zvez z njo. Digitalizacija dediščinskih vsebin je v registru omejena na prikaz značilnih fotografij, deloma pa gre za vsebine v obliki historičnih kart (v razponu od franciscejskega katastra do starojugoslovanskih topografskih kart), ki služijo kot dodatni sloji v GIS prikazovalniku podatkov registra. Tako so lahko funkcionalnosti , kot so digitalne fotografije posameznih enot registrirane dediščne in preklaplanje med sloji historičnih kart in najnovejšimi digitalnimi ortofoto kartami, zanimive tudi s stališča uporabnikov, ki so kolikor toliko vešči uporabe spletnih orodij. Dodatna zanimivost spletnega Gisportala RKD je, da na enem mestu in v gis okolju dostopamo do osnovnih podatkov o nepremični in nesnovni kulturni dediščini. Kot primer nahko na portalu RKD pogledamo enoto Novo mesto – mestno jedro, EŠD 492 (<https://gisportal.gov.si/portal/apps/webappviewer/index.html?id=df5b0c8a300145fda417eda6b0c2b52b>). Portal omogoča grafični prikaz izbrane enote in ostalih, z njo prosorsko povezanih enot. Ob kliku na vsako enoto se prikaže okno z značilno fotografijo in podatki iz registra. Ob filtriranju po obsegu karte se odpre okno s seznamom vse registrirane kulturne dediščine na izbranem območju.

Digitalne dediščinske vsebine predstavlja tudi spletna stran e-heritage.si, ki je rezultat več evropskih projektov v obdobju 2008-2014. Njen osnovni problem je, da po izteku teh projektov ni bila več vzdrževana in nadgrajevana (<http://www.eheritage.si/apl/Search.aspx> ). V iskalniku digitalnih vsebin z vnosom gesla Novo mesto – najdemo skoraj 300 digitaliziranih enot, kot so historične in sodobne fotografije, arheološke skice, poročila in članki iz publikacij Dnevi evropske kulturne dediščine in strokovne revije Varstvo spomenikov. Vsaka digitalizirana enota je preko EŠD povezana zbirko Registra kulturne dediščine.

Morda se digitalizaciji kulturne dediščine obetajo nekoliko boljši časi, če se bo začela uresničevati Strategija kulturne dediščine Slovenije 2020-2023 (<https://www.gov.si/assets/ministrstva/MK/DEDISCINA/STRAT_KD_2019.pdf> ), ki bo hkrati finančno zaledje dobila v izvajanju tako imenovanega zakona o kulturnem evru (<http://www.pisrs.si/Pis.web/pregledPredpisa?id=ZAKO1031> ) in ob črppanju evropskih virov, predvsem iz Sklada za okrevanje in odpornost (<https://www.gov.si/novice/2020-10-08-vlada-je-potrdila-osnutek-nacionalnega-nacrta-za-okrevanje-in-odpornost/> ), v okviru katerega je med petimi razvojnimi stebri našega načrta za okrevanje in odpornost opredeljena tudi digitalna Slovenija. Prednostne usmeritve za digitalizacijo kulturne dediščine daje prej omenjena strategija, ki med drugim eksplicitno navaja naslednji dve razvojni usmeritvi, in sicer:

**Spodbujanje digitalizacije in spletne dostopnosti ter dolgoročne hrambe digitalnih dediščinskih vsebin**

*Utemeljitev: Razvojni dokumenti EU in RS poudarjajo pomen digitalizacije in novih e-storitev za sodobno družbo. Dediščinske vsebine imajo zaradi občečloveških vrednot, ki jih utelešajo, visok komunikacijski potencial. Če so v obliki odprtih podatkov, dostopnih vsem pod enakimi pogoji, objavljeni na javnih platformah, jih lahko ponovno uporabimo pri ustvarjanju novih znanj, storitev in blaga. Zaradi zaostajanja za tovrstnim razvojem v Evropi in svetu mora Slovenija zagotoviti višjo stopnjo digitalizacije, splošne spletne dostopnosti in povezanosti ter omogočiti dolgoročno hrambo digitalnih dediščinskih vsebin.*

Ukrepa: Zagotovitev dostopa do informacij o kulturni dediščini na enem mestu in zagotovitev načrtne digitalizacije dediščinskih kulturnih vsebin, njihove spletne dostopnosti in dolgoročne hrambe.

**Spodbujanje večje uporabe e-storitev na vseh področjih dediščine**

*Utemeljitev: V okviru strategije naj bodo spodbud deležne ustanove, ki so del javnega sektorja, in tudi dediščinske nevladne organizacije, ki izvajajo e-storitve v zvezi z dediščino ali si zagotavljajo* *boljše poslovanje, mreženje in zadovoljevanje potreb uporabnikov.*

Ukrepa: Zagotovitev posodobitve informacijsko-komunikacijske tehnologije in večje uporabe e-storitev v dediščinskih ustanovah in zagotovitev kadrov z znanji s področja informacijske tehnologije v dediščinskih ustanovah.